UKEM คาดรายได้-กำไรปีนี้ใกล้เคียงปีก่อน เผยยังไม่มีแผนย้ายเข้า SET
UKEM คาดกำไรปีนี้ใกล้เคียงปีก่อน ซึ่งอยู่ที่ 75.35 ลบ. ด้านรายได้ประมาณ 3 พันลบ. เผยยังไม่มีแผนย้ายเข้า SET แม้บริษัทลูก GIFT ย้ายเข้าเทรด SET วันนี้เป็นวันแรก
1 ส.ค. 2559

นายพีรพล สุวรรณนภาศรี บริษัท ยูเนี่ยน ปิโตรเคมีคอล จำกัด (มหาชน) หรือ UKEM เปิดเผยว่า บริษัทตั้งเป้ารายได้และกำไรสุทธิปีนี้จะใกล้เคียงกับปีก่อนที่มีรายได้ 3,064.47 และกำไรสุทธิ 75.35 ล้านบาท แม้ว่าแนวโน้มผลประกอบการในช่วงไตรมาส 2/59 จะต่ำกว่าช่วงเดียวกันของปีก่อน เนื่องจากได้รับผลกระทบจากภาวะเศรษฐกิจที่ยังคงชะลอตัว และราคาน้ำมันผันผวน
สำหรับในปีนี้บริษัทยังไม่มีแผนการลงทุนใหม่ๆ แต่จะไปเน้นการลงทุนในบริษัทลูก คือ บริษัท แกรททิทูด อินฟินิท จำกัด (มหาชน) หรือ GIFT ซึ่งบริษัทถือหุ้น GIFT อยู่ในสัดส่วน 60%
ทั้งนี้ บริษัทยังจะคงนโยบายในการจ่ายปันผลไม่น้อยกว่า 40% ของกำไรสุทธิ ซึ่งที่ผ่านมาบริษัทก็จ่ายปันผลมาอย่างต่อเนื่อง แม้ GIFT จะย้ายเข้าไปจดทะเบียนในตลาดหลักทรัพย์แล้ว แต่ UKEM ยังไม่มีแผนที่จะย้ายเข้าไปซื้อขายในตลาดหลักทรัพย์แห่งประเทศไทย (SET) และยังคงจดทะเบียนอยู่ในตลาดหลักทรัพย์เอ็ม เอ ไอ (mai)